የተባበሩት ዓረብ ኤምሬትስ ለ200 ሺሕ ኢንተርፕራይዞች የሚውል 100 ሚሊዮን ዶላር ብድር ሰጠች
የተባበሩት ዓረብ ኤምሬትስ ካሊፋ ፈንድ ፎር ኢንተርፕራይዝ ዴቨሎፕመንት በተሰኘው ተቋም አማካይነት፣ ለ200 ሺሕ ጥቃቅንና አነስተኛ ተቋማት ድጋፍና የሥራ ዕድል መፍጠሪያ ፕሮግራሞች የሚውል 100 ሚሊዮን ዶላር ብድር ሰጠች፡፡ ሰኞ መጋቢት 16 ቀን 2012 ዓ.ም. የገንዘብ ሚኒስትሩ አቶ አህመድ ሺዴ በጽሕፈት ቤታቸው ከተቀበሏቸው፣ ከልማት ተቋሙ የቦርድ ሰብሳቢ ሚስተር ሐሳም ጃሲን አል ናዋይስ ጋር የብድር ስምምነቱን ተፈራርመዋል፡፡ የ100 ሚሊዮን ዶላር ወይም የ3.2 ቢሊዮን ብር ብድር ስምምነቱ በተፈረመበት ወቅት ስለተባበሩት ዓረብ ኤምሬትስ ድጋፎች ያወሱት አቶ አህመድ፣ መንግሥታቸው ያጋጠመውን ከፍተኛ የውጭ ምንዛሪ እጥረት ለማቃለል የተባበሩት ዓረብ ኤምሬትስ መንግሥት የገንዘብ ድጋፍ ማድረጉን ሳይጠቅሱ አላለፉም፡፡ ጠቅላይ ሚኒስትር ዓብይ አህመድ (ዶ/ር) ሥልጣን በተረከቡ ማግሥት ከተባበሩት ዓረብ ኤምሬትስ መንግሥት ጋር የአራት ቢሊዮን ዶላር የድጋፍ ስምምነት ፈጽመው እንደተመለሱ፣ ከዚህ ውስጥ አንድ ቢሊዮን ዶላር ወዲያውኑ ወደ ኢትዮጵያ ብሔራዊ ባንክ ገቢ ስለመደረጉ መገለጹ ይታወሳል፡፡ የአቡዳቢ ልማት ፈንድ ከተሰኘው መንግሥታዊ ተቋም የተገኘው ይህ ገንዘብ ወደ ኢትዮጵያ በመምጣቱ፣ አጋጥሞ የነበረውን ከፍተኛ የውጭ ምንዛሪ ዕጥረት ከአጣብቂኝ በማውጣት ችግሩን እንዳስተነፈሰው አቶ አህመድ ለካሊፋ ልማት ፈንድ ቦርድ ሰብሳቢ ገልጸውላቸዋል፡፡  ሚኒስትሩ የካሊፋ ልማት ፈንድ ብድር ለ200 ሺሕ ጥቃቅንና አነስተኛና መካከለኛ ተቋማት ድጋፍ የሚያገኙበት ከመሆኑም ባሻገር፣ ብድሩ በተለይም በግብርና፣ በእንስሳት ሀብት፣ በኢንዱስትሪ፣ በአገልግሎትና በንግድ ሥራዎች ላይ ለሚሳተፉ ዜጎች የሥልጠና፣ የፋይናንስ አጠቃቀም፣ የክትትልና መሰል ተግባራት ማስፈጸሚያነት እንደሚያገለግል መታቀዱን አስታውቀዋል፡፡ የካሊፋ ፈንድ የቦርድ ሰብሳቢ አል ናዋይስ፣ አገራቸው ለኢትዮጵያ የምታደርጋቸውን ድጋፎች እንደምታጠናክር፣ ሁለቱ አገሮች የኢኮኖሚ ትስስሮችን ከማስፋት በተጨማሪ በጋራ የሚከናወኑ ፕሮግራሞች ላይ አብረው እንደሚሠሩ ገልጸዋል፡፡  